ROJO SOLANA (PSE-EE, 2014-02-06):
Bai. Eskerrik asko, presidente andrea. Uzten badidazu, eserlekutik hitz egingo dut.
Hauxe bakarrik esateko: Legebiltzar honetan sarritan egiten dugula ekimenak aho batez edo adostasun handi batez sinatu eta tribunara igotakoan eztabaida sutzen ahalegindu. Horregatik, honen moduko gai serio batean, halako oihartzun soziala izan duen gai batean, nik uste dut... bueno, oihartzuna izan baino gehiago herritarren kolektibo jakin batek eragin du. Zati teknikoa entzun ondoren, eta hori bai entzun dudala, eta ez da ados egoteko edo ez egoteko kontua (gai zientifikoetan oinarrituta egongo dela iruditzen zait eta, horregatik, alde batera utziko dut), Carro jaunari galdetu nahiko nioke; Euzko Alderdi Jeltzalearen Gobernuak, hau da, zure alderdiaren Gobernuak sinatu dugun akordioa beteko duela iruditzen al zaizun galdetu nahiko nizuke.
Zuk ere sinatu duzun akordioan Eusko Jaurlaritzari eskatu diogu, Espainiako Gobernuak egiten ez badu, lege bat egiteko eta garatzeko, eta eskumen-arloko epai mordoa gehitu diozu horri. Beraz, zuk uste duzu Eusko Jaurlaritzak badituela eskumenak gai honetan zerbait egiteko?
Egia da Gasteizko udalak egin zitzakeela egin ez zituen gauza batzuk, edo zure ustez garaiz egin ez zituenak, baina onartu beharko duzu Eusko Jaurlaritzak gai honetan beste alde batera begiratu duela presio soziala gainean izan duen arte.
Izan ere, alde batetik, Darpón jaunak Maroto jaunak esandakoa egiten du, baina bestetik, Hezkuntza Saila ados jarri da IGErekin arrisku handieneko gelak babesteko. Beraz, gurasoak dirua aurreratzera behartzen dituzte sail baten esanetan arazorik eragiten ez duen gauza baterako eta bestearen esanetan agian neurriren bat hartuko dela esaten denerako, zerbait gertatuko den ala ez ziur ez dakigun arren.
Beraz, erdibideko zuzenketa oso argia da: estatuko legea; estatukoa egiten ez bada, autonomia-legea; azterketak, mapak eta sentsibilizazio-kanpainak. Baina ez ahaztu, Carro jauna, negoziazio-bileretan egon zarela eta bilera horietan parte hartu dugunontzako punturik garrantzitsuena autonomia-legea egiteko Eusko Jaurlaritzak hartu beharreko konpromisoa zela.
Badakigu zer eskumen dituen Estatuak igorpenei dagokienez, baina zuk ere badakizu zer eskumen dituen Eusko Jaurlaritzak. Eusko Jaurlaritza presente zegoen euskal gizartean eta jakinaren gainean zegoen Ibaiondoko gaia etengabe hazten ari zenean, eta denok ikusi ditugu agerraldiak eta herritarren kezkak, denok hartu dugulako parte eztabaida horietan, eta hemen ez zen ezer gertatzen. Beraz, ez dezagun ez jakinarena egin, legez besteko proposamen hori Euzko Alderdi Jeltzaletik sortzea eragin zenezaketen eta.
Zure diskurtsoaren alderdi zientifikoa ulertu dugu. Ongi. Zuk esandako gauza batzuengatik etorri naizenean baino ia kezkatuago noa, neure ezjakintasunagatik bada ere. Ezin da denetik jakin bizitza honetan. Beti oheratzen da gauza bat gehiago ikasita. Baina zuk esan diezadazun nahi dut Eusko Jaurlaritzak esandakoa beteko duela uste al duzun. Espainiak egin behar duelakoa alde batera utzita, zer iritzi du Eusko Jaurlaritzak?
Ea zuk uste duzun egingo duela, izan ere, ezinezkoa da azkenean Eusko Legebiltzar honetan... Denok dakigu legez besteko proposamenak horixe direla, legez besteko proposamenak, beraz, ez direla nahitaez bete beharrekoak. Ganberak gomendioak egiten dizkio Jaurlaritzari jakineko jarduketa politiko batzuk egin ditzan. Batzuetan, legez besteko proposamen horiek presio sozialez eta gizarte zibileko kolektiboen lanaz kargatuta etortzen direnean, alderdi politiko batzuek akordioak sinatzen dituzte fardel soziala gainetik kentzeko.
Ez da antenen kasua soilik, edo ezetz espero dut, baina beste batzuetan ere gertatu izan da plataformen eskutik etorri izan garenean gauza asko sinatzeko gai izan garela, baina Eusko Jaurlaritzara iritsitakoan, Lakuara iritsitakoan, eta kudeatzen hasi behar denean, badirudi akordioak ahazten zaizkigula eta tiraderetan geratzen direla, inoiz gauzatzen ez diren akordioz betetako tiraderetan.
Beraz, espero dut gaur hemen lortu den akordioa  - arrazoi duzu, Maneiro jauna, merezi dugula...; egia esan, talde guztiek egin dituzte ahaleginak zerbaitetan amore emateko, denok utzi baititugu guretik zerbait, eta gauzak gehitu denok sartu ahal izateko -  ez dela izango adarjotzea, eta Eusko Jaurlaritza bihar bertan hasiko dela lege-proiektu horretan lanean, gaur Ibaiondo ikastetxean eta Bilbon dagoen uhin elektromagnetikoen arazoa konponduko lukeela uste dena, baina bihar, agian, gure seme-alaben ikastetxean egongo dena.